**O Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење Закона o изменама и допунама Закона о основама система образовања и васпитања (у даљем тексту: Предлог закона) садржан је у члану 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Основни разлог за доношење измена и допуна Закона о основама система образовања и васпитања (у даљем тексту: Предлог закона) јесте потреба усклађивање одредаба Закона о основама система образовања и васпитања (у даљем тексту: Закон), у делу који се односи на евиденције у образовању и васпитању - нарочито одредаба којим је уређен Јединствени информациони систем просвете (ЈИСП), Јединствени образовни број (ЈОБ), сврха обраде података, пријем података и сл. са новим Законом о заштити података о личности („Службени гласник РС”, број 87/18), који је у примени од 22.08.2019. године. Посебно, на предложени начин у систему просвете се једним законом успоставља и уређује Јединствени информациони систем просвете, који ће обухватити предуниверзитетско образовање и васпитање - предшколско, основно и средње образовање и васпитање, образовање одраслих, укључујући и ученички и студентски стандард али и високо образовање, тако да је предложено брисање одговарајућих одредаба у Закону о високом образовању.

Други разлог за измене и допуне Закона је прецизирање и појашњење мањег броја одредаба којима се уређује предшколско, основно и средње образовање и васпитање, будући да је током досадашње примене уочено да начин на који су формулисане у важећем Закону уноси недоумице и неуједначеност током њихове примене. Предложеним изменама и допунама није измењена суштина, односно смисао тих одредаба.

Проблеми који Предлогом закона треба да се реше као и циљеви решења која су предложена су:

1) Усклађивање са одредбама новог Закона о заштити података о личности;

2) Успостављање ефикаснијег система Јединственог информационог система просвете (ЈИСП) - као скуп база података и рачунарских програма, потребних за прикупљање и обраду података у евиденцијама и регистрима, уз обезбеђивање заштите података о личности. Установа, високошколска установа, односно установа ученичког и студентског стандарда води евиденцију о деци, ученицима, одраслима и студентима обухваћеним формалним образовањем, о родитељима, односно другим законским заступницима и о запосленима, у складу са овим и посебним законом, законом којим се уређује високо образовање и законом којим се уређује ученички и студентски стандард.

У погледу одредаба које се односе на Јединствени информациони систем просвете, током 2019. године започет је процес његовог развоја који треба да омогући доношење одлука на основу информација у циљу обезбеђивања квалитетног и ефикасног система образовања и васпитања.

У саставу Јединственог информационог система просвете (ЈИСП) установа, високошколска установа и установа ученичког и студентског стандарда електронски води евиденције, а Министарство води регистре. За пуну функционалност система која подразумева, између осталог, статистичку обраду података и креирање извештаја из регистара неопходно је обезбедити компатибилност података и везу између евиденција и регистара. Развој система за доделу Јединственог образовног броја (ЈОБ) неопходно је започети у што краћем року како би се омогућила интеграција система есДневик и ЈИСП. У Републици Србији 1500 образовних установа електронски води евиденције употребом софтверског решења есДневик.

Све образовне установе у Републици Србији имају приступ интернету и могућност коришћења ЈИСП-а (предуслов: све установе користе постојеће софтверско решење ИС Доситеј).

Имплементација и пуна функционалност ЈИСП-а је један од стратешких приоритета Владе Републике Србије, који треба да омогући подизање ефикасности, ефективности, економичности и поузданости пословних процеса, као и прецизно праћење прогреса рада, већу транспарентност у раду, могућност рационалног планирања ресурса и будућих инвестиција. Успешна имплементација ЈИСП система омогућиће подизање квалитета живота грађана у смислу поједностављења процедура и смањења трошкова, и знатно поједноставио рад државних органа.

3) Прецизније уређивање питања образовања и васпитања ученика миграната и ученика који не познају језик на коме се изводи образовно-васпитни рад, ради унапређивање доступности и квалитета образовања и васпитања за све ученике.

Министарство просвете, науке и технолошког развоја је и у досадашњем законодавном оквиру настојало да, поштујући гаранције права из области образовања и васпитања, донело неколико докумената којима се регулише упис и процес образовања и васпитања ученика миграната, али и ученика који не познају језик на коме се изводи образовно-васпитни рад или поједине програмске садржаје од значаја за наставак образовања и васпитања. између осталог, Стручно упутство за укључивање ученика избеглица/тражилаца азила у систем образовања и васпитања, којим је прописано да школа мора да припреми и реализује План подршке деци мигрантима на нивоу школе и План подршке сваком детету. Као подршка школама за активан рад на инклузији ученика мираната у систем образовања донет је Приручник за примену Стручног упутства, као и брошуре о упису деце и то на језицима: фарси, урду, арапски, енглески, пашту, како би адекватно информисали родитеље и старатеље о могућностима образовања деце у периоду у коме бораве у Републици Србији. За школске тимове су организоване обуке за примену Стручног упутства за укључивање ученика избеглица/тражилаца азила у систем образовања и васпитања. Донети су акти којима се прописује План и програм наставе и учења Српског као страног језика и Општи стандарди постигнућа за предмет Српски као страни језик за крај првог и другог циклуса обавезног образовања, општег средњег образовања и основног образовања одраслих.

Циљеви примењеног приступа:

- унапређивање доступности и квалитета образовања и васпитања за ученика мигранта, као и за ученика који не познају језик на коме се изводи образовно-васпитни рад или поједине програмске садржаје од значаја за наставак образовања и васпитања;

- допринос повећању обухвата ученика из друштвено осетљивих група и рад на унапређивању њихових образовних постигнућа.

Ова приступ показао се као веома делотворан, а разликује се од приступа у земљама Западне Европе које прибегавају интеграцији миграната где се језик средине учи у засебним одељењима или школама за децу мигранте, па тек након савладаног језика средине улазе у државне школе.

4) Омогућавање веће доступности квалитетног образовања и васпитања за сву деци са сметњама у развоју и инвалидитетом, путем израде смерница којима би се унапредио њихов образовно-васпитни рад и сагледале потребе и могућности сваког појединачног детета, као и групе у целости; те је стога извршено појашњење којим се омогућава да се смерницама ближе уреди начин прилагођавања програма наставе и учења и пружање индивидуалне, односно групне додатне подршке за ученике са сметњама у развоју и инвалидитетом у школама за ученике са сметњама у развоју. Због промењене структуре ученика у овим школама (све већи проценат деце са вишеструким сметњама), ове школа су пред изазовом како да обезбеде сложени систем додатне подршке уз пуно уважавање образовних, социјалних и здравствених потреба деца и ученика који их похађају, у овим школама се поред редовне наставе организују различити групне и индивидуалне активности које захтевају значајнија прилагођавања школског програма. Кроз смернице ће школе добити инструкцију на који начин се оваква прилагођавања могу урадити, уз поштовање најбољег интереса детета.

Све наведене проблеме и наведене циљеве, не би било могуће решити, односно остварити без доношења измена и допуна Закона, имајући у виду да је ову материју није могуће уредити подзаконским актом, што је уједно и разлог који доношење закона чини јединим начином за решавање проблема.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И**

**ПОЈЕДИНАЧНИХ РЕШЕЊА**

**Чланом 1. Предлога закона** врши се допуна у члану 1. Закона, тако што се прецизира да се овим законом успоставља и уређује Јединствени информациони систем просвете предшколског, основног и средњег образовања и васпитања, образовања одраслих, високог образовања и ученичког и студентског стандарда. На предложени начин обезбеђује се да се у Министарству води само један регистар.

**Члан 2. Предлога закона,** којим се мења члан 23. Закона, прецизиранo је да учење језика који установа организује за дете и ученика који је страни држављани, лице без држављанства и тражилац држављанства, као и за прогнана и расељена лица, избеглице и мигранте и децу и ученике који су враћени у земљу на основу споразума о реадмисији, заправо представља наставу српског као страног језика, као и да дете страног држављанина, лица без држављанства и тражиоца држављанства похађа тај програм бесплатно под условом реципроцитета или на терет родитеља, односно другог законског заступника, у организацији, односно просторијама установе коју одреди министар.

**Чланом 3. Предлога закона,** којим се мења члан 60. Закона, извршено је појашњење у вези са пружањем додатне подршке ученицима са сметњама у развоју и инвалидитетом, те прописано да планови наставе и учења у основном и средњем образовању и васпитању садрже и смернице за прилагођавање програма и пружање индивидуалне, односно групне додатне подршке за ученике са сметњама у развоју и инвалидитетом који образовање стичу, када је то у најбољем интересу у школи за образовање и васпитање ученика са сметњама у развоју, а на основу мишљења интерресорне комисије и уз сагласност родитеља, односно другог законског заступника ученика.

**Чланом 4. Предлога закона,** којим се мења члан 73. Закона, прецизирано је, односно наглашено да ученик полаже разредни испит у складу са посебним законом, будући да је у посебним законима који уређују основно, односно средње образовање и васпитање, полагање разредног испита већ уређено на одговарајући начин.

**Чланом 5. Предлога закона,** којим се мења члан 96. Закона,речи „верификација установе“, замењене су речима о „одобрењу за рад“, имајући у виду да је овај термин адекватнији имајући у виду природу овог поступка, чињенично стање и статус стране установе.

**Чланом 6. Предлога закона** допуњен је члан 98. Закона одредбом којом је прописано да школа може да остварује и проширену делатност кроз тренинг центар, када поред услова у погледу простора и опреме да организује учење кроз рад за своје ученике има довољан капацитет да организује и учење кроз рад за ученике других школа, као и практичну наставу за обуке и стручно усавршавање за које је регистровала проширену делатност као јавно признати организатор образовања одраслих.

**Чланом 7. Предлога закона** промењен је назив главе: „IX. Евиденције у образовању и васпитању”, у назив: „IX**.** Јединствени информациони систем просвете” у складу са концепцијом и предложеним решењима у Предлогу закона.

**Чланом 8. Предлога закона** назив члана и члан 174. бришу се, а питање вођења евиденција је уређено у Предлогу закона на другачији начин.

**Чланом 9.** **Предлога закона,** којим се мења члан 175. Закона**,** дефинисано је успостављање Јединственог информационог система просвете (ЈИСП) као скуп база података и рачунарских програма, потребних за прикупљање и обраду података у евиденцијама и регистрима, уз обезбеђивање заштите података о личности. Установа, високошколска установа, односно установа ученичког и студентског стандарда води евиденцију о деци, ученицима, одраслима и студентима обухваћеним формалним образовањем, о родитељима, односно другим законским заступницима и о запосленима, а јавно признати организатор активности о полазницима и кандидатима обухваћеним неформалним образовањем, у складу са овим и посебним законом, законом којим се уређује високо образовање и законом којим се уређује ученички и студентски стандард. У оквиру ЈИСП-а установа води евиденције, а Министарство – регистре, у које се уносе подаци из евиденција. Прецизирано је и да Министарство успоставља ЈИСП и њиме управља уз техничку подршку одговарајуће службе Владе. Такође је прописано и да Агенција за квалификације (у даљем тексту: Агенција) у оквиру ЈИСП-а води регистар Националног оквира квалификација Републике Србије, у складу са законом који утврђује Национални оквир квалификација.

**Чланом 10. Предлога закона** мења се члан 176. Закона. Предложеним одредбама прецизно се уређују питања у вези са формирањем Јединственог образовног броја (ЈОБ). Према предложеним решењима за потребе вођења регистра из члана 175. и заштите података о личности формира се ЈОБ који прати његовог носиоца кроз све нивое формалног образовања и васпитања и кроз неформално образовање и представља кључ за повезивање свих података о детету, ученику, студенту, као и одраслом, полазнику и кандидату (у даљем тексту: одрасли) у ЈИСП-у. ЈОБ представља индивидуалну и непоновљиву ознаку која се састоји од 16 карактера и која се додељује детету, ученику, одраслом и студенту у аутоматизованом поступку преко ЈИСП-а, на захтев установе, високошколске установе, односно јавно признатог организатора активности при првом упису у установу, а након провере података из става 4. овог члана са подацима из евиденција које други органи воде у електронском облику у складу са законом.

Дефинисано је и питање доделе привременог ЈОБ-а детету, ученику, одраслом и студенту до добијања јединственог матичног броја грађана, страном држављанину, лицу без држављанства, прогнаном и расељеном лицу, као и да установа, високошколска установа, односно јавно признати организатор активности уноси податке у ЈИСП о идентитету детета, ученика, одраслог и студента: име, презиме, име једног родитеља, јединствени матични број грађана, други идентификациони број и опис идентификационог броја за страног држављанина, лице без држављанства и тражиоца држављанства, односно лице које није уписано у матичну књигу рођених Републике Србије, те да се ти подаци обрађују у сврху доделе ЈОБ-а детету, ученику, одраслом и студенту, и могу да се обрађују и у сврху израде статистичких извештаја на начин којим није омогућено откривање података о личности, у складу са законом.

Установа, високошколска установа, односно јавно признати организатор активности ЈОБ лично доставља детету и ученику преко родитеља, односно другог законског заступника, одраслом и студенту у затвореној коверти, и о томе води евиденцију.

Министарство успоставља и води евиденцију свих захтева у електронском облику и додељеним ЈОБ и привременим ЈОБ, а подаци о ЈОБ-у и привременом ЈОБ-у чувају се трајно.

Овим чланом прописано је да мере безбедности и заштите података из евиденција и регистара прописује министар.”.

**Чланом 11. Предлога закона** мења се назив члана и члан 177. Закона.Прецизирани су и таксативно наведени сви потребни подаци из евиденције о деци, ученицима и одраслима и о родитељима, односно другим законским заступницима који се уносе у регистар деце, ученика, одраслих и студената преко ЈОБ-а, у складу са овим предлогом закона.

**Чланом 12. Предлога закона** допуњен је члан 178. Закона тако да је утврђено да регистар установа представља скуп података и о шифрама квалификација.

**Чланом 13. Предлога закона** додају се назив члана и члан 178а који се односе на податке у регистру акредитованих високошколских установа.

**Чланом 14. Предлога закона** којим се мења члан 179. Закона извршено је усаглашавање са предложеним решењима у члану 9. Предлога закона.

**Чланом 15. Предлога закона,** којим се мења члан 180. Закона,извршено је усаглашавање са предложеним решењима у члану 9. Предлога закона. Посебно, прецизирано је да се подаци о запосленима у установама ученичког и студентског стандарда уносе у регистар запослених у складу са овим и законом којим се уређује ученички и студентски стандард.

**Чланом 16. Предлога закона,** извршена је допуна, тако што су после члана180. додати називи чланова и чл. 180а-180в којима су прецизирани подаци у евиденцијама и регистру који се води (Подаци у евиденцијама и регистру запослених у високошколским установама; Подаци у регистру планова и програма наставе и учења; Подаци у регистру акредитованих студијских програма).

**Чланом 17. Предлога закона** члан 181. Закона који се односи на сврху обраде података измењен је у целини. Уређена је сврха обраде података о којима установа, високошколска установа, установа ученичког и студентског стандарда, односно јавно признати организатор активности води евиденцију, као и сврха обраде података из регистра из члана 175. Закона, тако што je сврха обраде података редефинисана, додатно прецизирана и усклађена са одредбама новог Закона о заштити података о личности.

Додатно је дефинисано да се у циљу остваривања сврхе обраде података из ст. 1–3. овог члана, ЈИСП електронски повезује са одговарајућим регистрима које воде надлежни органи, а такође су таксативно наведени подаци из тих регистара које Министарство обрађује, као и да се ти подаци обрађују се искључиво у сврху из ст. 1–3. овог члана на начин којим није омогућено откривање података о личности, у складу са законом.

**Чланом 18. Предлога закона,** којим се мења назив члана и члан 182. Закона, извршено је, између осталог, прецизирање да лице на које се подаци односе остварује права у складу са законом којим се уређује заштита података о личности, као и терминолошко усклађивање са Законом о заштити података о личности, тако што су речи „коришћење и корисник“, замењене речима „прималац“, дефинисана су лица која могу бити примаоци података из одређеног регистра, као и да је прималац података из регистара из [члана 175.](http://we2.cekos.com/ce/index.xhtml?&action=propis&queries=&searchType=1&regulationType=1&domain=0&myFavorites=true&dateFrom=&dateTo=&groups=-%40--%40--%40--%40--%40-&path=12922003.html#c0175) став 4. овог закона, као и података насталих обрадом тих података и података из члана 181. став 4. овог закона Агенција, уз обезбеђивање заштите података о личности, те да Агенција податке обрађује у електронском облику, а детаљно је дефинисана и сврха обраде тих података.

**Чланом 19. Предлога закона,** којим се мења члан 183. Закона**,** извршено је усаглашавање члана 183. Закона са предложеним решењима у члану 9. Предлога закона (члан 175. Закона).

**Чланом 20. Предлога закона,** којим се мења члан 184. Закона,уређено је, између осталог, даустанова, високошколска установа, установа ученичког и студентског стандарда, односно јавно признати организатор активности обезбеђује мере заштите од неовлашћеног приступа и коришћења података из евиденција које води; да Министарство обезбеђује мере заштите од неовлашћеног приступа и коришћења података у ЈИСП-у, када служба Владе не обавља послове из члана 175. став 9. овог закона; прецизно је уређено да послове администрирања ЈИСП и одговарајућих регистара обавља посебно овлашћено лице; дато је овлашћење министру пропише мере безбедности и заштите података из евиденција и регистара.

**Чланом 21. Предлога закона,** којим се мења члан 189. Законапрецизирано је да је министар надлежан за доношење акта којим се утврђују ближи услови и мерила за утврђивање економске цене програма васпитања и образовања по детету.

**Чланом 22. Предлога закона,** којим се мења члан 193. Закона,извршено је усклађивање казнених одредаба са изменама и допунама у члану 18. Предлога закона којим се мења члан 182. Закона.

**Члан 23. Предлога закона** уређује почетак примене, односно време од када установа, односно високошколска установа треба да покрене поступак за доделу ЈОБ-а.

**Члан 24. Предлога закона** прописује рок у коме ће министар донети одговарајућа подзаконска акта.

**Члан 25. Предлога закона** уређује престанак важења одређених одредаба Закона о високом образовању, с обзиром на предложена решења у Предлогу закона.

**Члан 26. Предлога закона** садржи завршну одредбе о ступању на снагу прописа.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог акта нису потребна финансијска средства у 2019. години.

Средства потребна за реализацију Предлога закона у наредним годинама су планирана у оквиру лимита одређеним од стране Министарства финансија и у складу са билансним могућностима буџета Републике Србије.